MIRROR正忙於舉行美加巡迴演唱會,繼三藩市及洛杉磯後,12子已經飛抵紐約準備在當地4月13日在UBS Arena的演唱會。12子抵達紐約小睡個半小時後,齊齊亮相當地電視台FOX5頻道早晨節目《Good Day New York》訪問,過去韓團ITZY、SEVENTEEN、GOT7,甚至加拿大歌手Shawn Mendes亦曾登上該節目,MIRROR則是該節目首邀華人及香港藝人嘉賓。
12子甫出場先跳唱新歌《Day 0》,由於場地有限,12子都輪流出入鏡頭。唱畢後,MIRROR 接受主持人 Curt Menefee 及 Rosanna Scotto的訪問,並主要由陳卓賢(Ian)、盧瀚霆(Anson Lo)和邱士縉(Stanley)負責回答。對於到美國的感覺和印象,Anson Lo表示感受到海外fans 的熱情:「一落機已見到不少fans接機,上台表演亦聽到fans們的尖叫歡呼聲,不同的地方也感受到大家的支持及愛。」被問到抵美後有否四處遊玩,Ian笑言抵達紐約後,只睡了兩小時便趕過來節目接受訪問,又謂日前已完成三藩市及洛杉磯兩場演出,明晚則準備於紐約UBS Arena的演唱會。
MIRROR再被問到最想跟甚麼人合作?Stanley說當然是與他們合唱《Day 0》的NBA球星Dame D.O.L.L.A,因為MIRROR成員中有不少也是NBA的fans,能與他合作是非常榮幸。當主持邀請他們介紹Cantopop 時,Anson Lo表示:「我們一直努力吸收世界各地不同類型音樂,包括西方音樂,我們也喜歡他們,再加上香港獨特的旋律風格,希望可以將音樂帶去全世界讓人認識。」最後,主持問到隊中誰人跳舞及唱歌最好,Stanley則分別指著Anson Lo及Ian,Anson Lo更即場大曬舞技。
事後MIRROR分享能參與這次訪談的感受,其中Anson Lo道:「今次好榮幸上到FOX呢個節目,其實由細到大都冇諗過可以上到美國一個咁著名嘅電視節目,甚至可以喺上面表演兼且同主持玩,呢件事對自己嚟講好奇妙。我哋以MIRROR呢個身份見識咗好多,特別係紐約,因為呢個地方真係好大,更加令我哋覺得自己好渺小,所以呢個係一個好好嘅第一步,令我哋更加有動力繼續前進。」Edan亦表示:「好榮幸,冇諗過可以上喺海外嘅一個訪談節目做訪問,同時亦都好緊張,因為喺一個唔係自己熟悉嘅地方,然後要表演,仲要接受英文訪問,大家都好緊張呢次表演同訪談,但我覺得大家都好盡力做到最好。好開心有咁嘅機會,希望未來有更加多咁嘅機會。」Stanley亦表示:「可以上到FOX呢個節目,感覺係超級Amazing,所以我哋非常珍惜今次嘅機會,希望可以做得再好啲。希望大家會喜歡我哋嘅表演啦!」姜濤亦道:「我哋MIRROR好開心有呢次機會,希望未來日子可以有更多人聽到我哋嘅作品。」12子完成訪問後,再有接受另一電視台CNN及串流音樂平台Pandora等訪問,收穫甚豐。